Fırtınada gəmi

Fırtınada gəmi ( — marinist-rəssam İvan Ayvazovski tərəfindən 1899-cu ildə Bakıda çəkilmiş monumental rəsm əsəri. Əsər, Azərbaycan Milli İncəsənət Muzeyinin kolleksiyasına daxildir. Əsərin sağ aşağı küncündə rəssam imzasını qoymuşdur: Айвазовский, 1899 г.

 Tarixi 

1899-cu ildə İvan Ayvazovski Bakıya səyahət edir. Burada o, "Metropol" otelində (hazırda həmin binada Nizami Gəncəvi adına Milli Azərbaycan Ədəbiyyatı Muzeyi yerləşir) məskunlaşır. Rəssamın oteldə kirayələdiyi otağın pəncərəsindən Bakı buxtasına gözəl mənzərə açılırmış. Bakıda qaldığı günlərdə, Ayvazovski səhər tezdən Xəzər dənizi sahilinə üz tuturdu və gün ərzində onu molbertlə dəniz kənarında görmək olardı.

Ay yarım müddətdən sonra rəssam, "Fırtınada gəmi" əsərini tamamlayır. Həmin əsəri rəssamdan, şəhərdə iri mebel dükanının sahibi, incəsənət hamisi və bilgini kimi tanınmaq istəyən ticarətçi alır. Sonradan, bayram günlərinin birində, həmin tacir əsəri məşhur xeyriyyəçi və ziyalı Hacı Zeynalabdin Tağıyevə hədiyyə edir. Başqa bir məlumata görə isə, əsəri çəkməyi Ayvazovskiyə Tağıyevin özü sifariş edir.

Uzun illər əsər Tağıyevin sarayındakı (hazırda həmin sarayda Milli Azərbaycan Tarixi Muzeyi yerləşir) iş otağını bəzəyir. Sonradan, Aprel işğalından və sarayın Sovet hakimiyyətinin əlinə keçməsindən sonra, əsər, əvvəldən bu binada yerləşmiş Azərbaycan Dövlət İncəsənət Muzeyinin kolleksiyasına verilir.

Bu gün muzeyin, De Burun sarayında yerləşən kolleksiyasında sərgilənən əsər, Rusiya incəsənəti ekspozisiyasında mərkəzi yerlərdən birini tutur. Hazırda Milli Azərbaycan Tarixi Muzeyinə ev sahibliyi edən Tağıyevin sarayında isə, əsərin SSRİ dövründə hazırlanmış kopyası asılmışdır.

2019-cu ildə əsərin Tağıyevin sarayındakı kopyası restavrator-rəssam İbrahim Hacıyev tərəfindən bərpa edilmişdir.

 Həmçinin bax 
 Meşə yolu - Ayvazovskinin Azərbaycan Milli İncəsənət Muzeyində saxlanan digər əsəri

 İstinadlar 

 Ədəbiyyat 


Kateqoriya:1899-cu ildə çəkilmiş rəsm əsərləri
Kateqoriya:İvan Ayvazovskinin rəsm əsərləri
Kateqoriya:Azərbaycan Milli İncəsənət Muzeyində saxlanılan rəsm əsərləri
Kateqoriya:Mədəniyyət və incəsənətdə dəniz